Dlíthe Nürnberg

Is éard a bhí i gceist le dlíthe Nürnberg nó Nürnberger Gesetze as Gearmáinis ná na dlíthe ciníocha sa Ghearmáin Naitsíoch a choisc ar na Giúdaigh "Airianaigh" a phósadh agus a bhain saoránacht na Gearmáine díobh.  Bhí sé mar aidhm ag na dlíthe seo a gcearta sibhialta, polaitiúla agus dlíthiúla a bhaint de na Giúdaigh. Ba iad na dlíthe an chéad mhórchéim reachtaíochta in éadan na nGiúdach.
clé|mion|220x220px|15 Meán Fómhair 1935ː Hitler le linn Ard-Fheis pháirtí na Naitsithe

 Stair 
clé|mion|Póstaer i 1933ː "A Ghearmánachaǃ  Cosnaígí sibh féinǃ  Ná ceannaígí earraí ó na Giúdaighǃ"  Ba é an tús a chuir na Naitsithe lena bhfeachtas in éadan na nGiúdach Réalta Dháiví a phéinteáil ar thosaigh siopaí ar le Giúdaigh iad. B’fhusa iad a aithint lá ní b’fhaide anonn.
Rith an Reichstag na dlíthe ar 15 Meán Fómhair 1935, le linn Ard-Fheis pháirtí na Naitsithe a bhí ar siúl i gcathair Nürnberg.  

Méadaíodh an t-idirdhealú seo le himeacht aimsire. Faoi 1938 bhí sé riachtanach ag Giúdaigh cártaí aitheantais a iompar le J an-soiléir orthu (‘Jude’ an Ghearmáinis ar ‘Giúdach’). Bliain ina dhiaidh sin bhí ar Ghiúdaigh ainmneacha baiste nua a ghlacadh: Sarah do na mná agus Israel do na fir. 

 Na dlíthe 
Rinne dlíthe Nürnberg saoránaigh den dara grád de na Giúdaigh ina dtír féin. De réir dhlíthe Nürnberg, bhí na saoránaigh le rangú ó thaobh creidimh agus cine de. Chaithfeadh gach duine imréiteach ginealais a fháil lena chinntiú nach raibh Giúdaigh i measc a shinsear. I dtús báire cinntíodh gur géillsinigh iad na Giúdaigh agus ní saoránaigh. Bhain sé seo a gcearta polaitiúla díobh.  

Ansin cinntíodh go raibh pósadh agus caidreamh gnéis taobh amuigh den phósadh mídhleathach idir Giúdaigh agus Airianaigh.  

An duine a bhí i dteideal na saoránachta, ba Ghearmánaigh iad tuismitheoirí a mháthar is a athar, nó ar a laghad, eachtrannaigh "ghaolmhara", Airianacha a bhí iontu. Más triúr nó ceathrar Giúdach a bhí ann, ba Ghiúdach é an duine féin. Más Giúdach amháin nó beirt Ghiúdach a bhí ann, ba mheascach é an duine - Mischling an téarma Gearmáinise.

 Bunús 
Ba é ba bhunús leis na dlíthe ná cineál réasúnú bréageolaíoch, is é sin, glacadh leis mar phrionsabal go raibh máchail ghéiniteach, bhitheolaíoch ar na Giúdaigh, agus gur chóir na Giúdaigh a dhealú ó na "hAirianaigh" lena chinntiú nach dtolgfadh an "cine Airianach" an mháchail seo ó na Giúdaigh. 

 An reachtaíocht 

mion|clé|Cairt a scaipeadh le Dlíthe Nürnberg a mhíniú, ón mbliain 1935. 

Ba Ghiúdaigh iad na daoine a raibh triúr nó níos mó dá ngarthuismitheoirí ina nGiúdaigh, rud a léiríodh le ciorcal dubh. 

Ba Ghearmánaigh iad siúd a raibh na ciorcail bhána acu.

Míníonn an chairt na coincheapa 

# Deutschblütiger - Gearmánach de réir folaíochta

# Mischling zweiten Grades - meascach den dara grád, is é sin, ceathrú-Ghiúdach

# Mischling ersten Grades - meascach den chéad ghrád, nó leath-Ghiúdach, - # ... agus Giúdaigh. 

Mar is léir ón gcairt, bhí sé ceadaithe do mheascaigh den dara grád "Airianaigh" a phósadh. 

Ach chaithfeadh meascach den chéad ghrád ceadúnas ar leith a lorg ó na húdaráis.

Tagairtí

Catagóir:Frith-Ghiúdachas
Catagóir:Dlí Gearmánach
Catagóir:Eoiginic
Catagóir:Naitsíochas
Catagóir:An tUileloscadh